અફાક હૈદરે કહ્યું હતું કે ‘અમને વારાણસીના BJPના મેયર રામગોપાલ મોહાલેનો ૧૬ એપ્રિલે ફોન આવ્યો હતો અને તેઓ અમને મળવા માગતા હતા. એથી મારા પપ્પા ઉસ્તાદ ઝમીન હુસેન અને અમારા પરિવારના મિત્ર શકીલ અહમદ તેમને મળવા માટે તેમના ઘરે ગયા હતા. અમને એમ હતું કે કોઈ કલ્ચરલ પ્રોગ્રામ માટે વાત કરવી હશે, પણ તેમણે અમારી સામે પ્રસ્તાવ મૂક્યો કે ગુજરાતથી નરેન્દ્ર મોદીએ કેટલાક માણસો મોકલ્યા છે અને તેઓ ઝમીન હુસેનને મોદીના પ્રસ્તાવક બનાવવા માગે છે. અમે તેમને કહ્યું હતું કે પરિવાર સાથે ચર્ચા કર્યા બાદ અમે નિર્ણય જણાવીશું અને એ માટે અમને એક દિવસનો સમય આપો. એક દિવસ પછી અમે તેમને ખૂબ જ શાંતિથી કહ્યું કે અમે મોદીના પ્રસ્તાવક બની શકીએ એમ નથી, કારણ કે બિસ્મિલ્લા ખાન કોઈ રાજકીય પાર્ટી સાથે સંકળાયેલા નહોતા અને અમે પણ એમાં જોડાવા નથી માગતા. બિસ્મિલ્લા ખાન કલાકો સુધી સંગીત પર ચર્ચા કરવા તૈયાર રહેતા, પણ રાજકારણથી તેઓ દૂર રહેતા હતા. અમે રાજકીય પાર્ટીઓ માટે પણ કાર્યક્રમો કરતા હતા, પણ રાજકારણથી દૂર રહેતા હતા. ચૂંટણી આવે ત્યારે જ પાર્ટીઓ ઉસ્તાદ બિસ્મિલ્લા ખાનને યાદ કરે છે, પછી ભૂલી જાય છે. ઉસ્તાદને ગુજરી ગયાને આઠ વર્ષ થયાં, તેમની યાદમાં વિશાળ મકબરો બાંધવાની જાહેરાતો થઈ હતી, પણ કંઈ જ કામ થયું નથી.’